b'\n_START_ARTICLE_\nTomatin\n_START_SECTION_\nDestilarna\n_START_PARAGRAPH_\nTomatin v gel\xc5\xa1\xc4\x8dini pomeni brinov gri\xc4\x8d, ime pa opisuje pokrajino, v katero je ume\xc5\xa1\xc4\x8dena destilarna. Destilarna le\xc5\xbei ob vzno\xc5\xbeju gorovja Monadhliath na nadmorski vi\xc5\xa1ini 315 metrov, kar jo uvr\xc5\xa1\xc4\x8da med najvi\xc5\xa1je le\xc5\xbee\xc4\x8de \xc5\xa1kotske destilarne. Ustanovljena je bila leta 1897, ob ustanovitvi pa so v njej viski destilirali v dveh kotlih. Do leta 1974 so proizvodnjo pove\xc4\x8dali. Takrat so viski kuhali v 23 kotlih, s \xc4\x8dimer je Tomatin postala najve\xc4\x8dja \xc5\xa1kotska destilarna, v kateri so letno skuhali 13 milijonov litrov viskija. Kasneje so nekaj kotlov odstranili, proizvodnjo pa zmanj\xc5\xa1ali. V letu 2006 je tako obratovalo \xc5\xa1e 12 kotlov za prvo kuho ter 12 manj\xc5\xa1ih kotlov za drugo \xc5\xbeganje, ki so proizvedli 65.000 litrov viskija na teden._NEWLINE_Objekt so od ustanovitve nekajkrat prenovili, do danes pa se je kljub vsemu ohranilo nekaj prvotnih prostorov. Vodo za me\xc5\xa1anje viskija pridobivajo iz re\xc4\x8dice Allt-na-Frithe, vanjo pa se izlivajo izviri, ki te\xc4\x8dejo preko kremenove in granitne podlage ter nekaj barjanskih izvirov._NEWLINE_Destilarna ima tudi lastno sodarno, v kateri izdelujejo ter vzdr\xc5\xbeujejo sode ter turisti\xc4\x8dni center, v katerem nudijo lastne proizvode ter organizirajo vodene oglede destilarne z degustacijo.\n_START_SECTION_\nViski\n_START_PARAGRAPH_\nTomatin zori v hrastovih sodih, v katerih je pred tem le\xc5\xbeal ameri\xc5\xa1ki bourbon. Sodi so predelani, da je v njih tudi nekaj dog \xc5\xa1erijevih sodov, ki dajo temu single maltu zna\xc4\x8dilen okus. Tomatin single malt viski polnijo staranega 12 in 25 let. 25. letni viski je pred tem toplo filtriran._NEWLINE_Poleg single maltov v destilarni proizvajajo tudi nekaj blended viskijev. Tako so na voljo blended viskiji Talisman, pet-letni Big T ter dva starana blended viskija Antiquary. Enega polnijo staranega 12, drugega pa 21 let.'